Gov.gr

Το Gov.gr είναι η Ενιαία Ψηφιακή Πύλη της Δημόσιας Διοίκησης στην Ελλάδα. Τέθηκε σε λειτουργία τον Μάρτιο του 2020 από το Υπουργείο Ψηφιακής Διακυβέρνησης και αποτελεί το κεντρικό σημείο παροχής ψηφιακών υπηρεσιών προς τους πολίτες και τις επιχειρήσεις.

Στην πύλη είναι συγκεντρωμένες πλέον περισσότερες από 2.239 ψηφιακές υπηρεσίες, οι οποίες προέρχονται από 21 υπουργεία, 103 φορείς και οργανισμούς, 17 ανεξάρτητες αρχές και τις 13 περιφέρειες της χώρας.

 Υπηρεσίες και Κατηγοριοποίηση 
To gov.gr λειτουργεί ως κατάλογος ηλεκτρονικών υπηρεσιών, ταξινομημένων σε 11 βασικές κατηγορίες με βάση τα «γεγονότα ζωής» των χρηστών:

 Γεωργία και κτηνοτροφία: Διαδικασίες, επιδοτήσεις και αποζημιώσεις.
 Δικαιοσύνη: Νομοθεσία, δικαστικό σύστημα και έκδοση εγγράφων.
 Εκπαίδευση: Εγγραφές και φοίτηση σε όλες τις βαθμίδες.
 Επιχειρηματική δραστηριότητα: Υπηρεσίες για ίδρυση και λειτουργία επιχειρήσεων.
 Εργασία και ασφάλιση: Αναζήτηση εργασίας, ασφάλιση και συνταξιοδότηση.
 Οικογένεια: Έκδοση εγγράφων για ληξιαρχικά γεγονότα.
 Περιουσία και φορολογία: Διαχείριση ακινήτων και φορολογικές δηλώσεις.
 Πολίτης και καθημερινότητα: Επαφές με το δημόσιο και άδειες παραμονής.
 Πολιτισμός, αθλητισμός και τουρισμός: Διαδικασίες για τουρισμό.
 Στράτευση: Θητεία και στρατιωτικές σχολές.
 Υγεία και πρόνοια: Φάρμακα, νοσηλεία και κοινωνικά επιδόματα.

 Gov.gr Wallet 
Το Gov.gr Wallet αποτελεί την επίσημη εφαρμογή ψηφιακού πορτοφολιού της Ελλάδας για κινητές συσκευές, η οποία θεσμοθετήθηκε το 2022. Επιτρέπει την αποθήκευση ψηφιακών αντιγράφων της αστυνομικής ταυτότητας, της άδειας οδήγησης, της κάρτας αναπηρίας και άλλων εγγράφων. Τα έγγραφα αυτά έχουν πλήρη νομική ισχύ εντός της χώρας και εξισώνονται με τα φυσικά έγγραφα για κάθε νόμιμη χρήση.

 Διαλειτουργικότητα 
Η ταυτοποίηση των χρηστών πραγματοποιείται με τη χρήση των προσωπικών κωδικών Taxisnet ή μέσω κωδικών ηλεκτρονικής τραπεζικής (e-banking) για την επαλήθευση των στοιχείων. Τα έγγραφα που εκδίδονται μέσω της πύλης φέρουν μοναδικό αναγνωριστικό αριθμό και κώδικα QR, επιτρέποντας την άμεση επαλήθευση της εγκυρότητάς τους από οποιαδήποτε δημόσια αρχή ή ιδιώτη.

 Εθνικό Μητρώο Επικοινωνίας (ΕΜΕπ) 
Για τη χρήση των υπηρεσιών του gov.gr είναι υποχρεωτική η εγγραφή στο Εθνικό Μητρώο Επικοινωνίας (ΕΜΕπ). Οι πολίτες καταχωρίζουν τον αριθμό του κινητού τους τηλεφώνου και τη διεύθυνση ηλεκτρονικού ταχυδρομείου (email).

Η διαδικασία επιβεβαίωσης του αριθμού κινητού γίνεται μέσω:

 Χρηματοπιστωτικού ιδρύματος (e-banking).
 Παρόχου υπηρεσιών κινητής τηλεφωνίας.
 Επίσκεψης σε Κέντρο Εξυπηρέτησης Πολιτών (ΚΕΠ) ή Προξενική Αρχή για κατοίκους εξωτερικού.

Η καταχώριση στο ΕΜΕπ επέχει θέση υπεύθυνης δήλωσης και ο πολίτης οφείλει να επικαιροποιεί τα στοιχεία του εντός 30 ημερών από οποιαδήποτε μεταβολή.

 Εθνικό Μητρώο Διοικητικών Διαδικασιών - «Μίτος» 
Το πληροφοριακό σύστημα «Μίτος» (mitos.gov.gr) αποτελεί το κεντρικό αποθετήριο όλων των διοικητικών διαδικασιών του Ελληνικού Δημοσίου. Περιλαμβάνει πάνω από 4.172 δημοσιευμένες διαδικασίες, παρέχοντας αναλυτικές πληροφορίες για τα απαιτούμενα δικαιολογητικά, το κόστος και τον προβλεπόμενο χρόνο διεκπεραίωσης κάθε αιτήματος.

 Ψηφιακός βοηθός mAIgov 
Ο ψηφιακός βοηθός mAigov είναι μια εφαρμογή τεχνητής νοημοσύνης που επιτρέπει στους πολίτες να συνομιλούν σε φυσική γλώσσα για να εντοπίσουν τις πληροφορίες που αναζητούν. Βασίζεται στην τεχνολογία Azure Open AI της Microsoft και έχει τη δυνατότητα να εξυπηρετεί έως και 240 συνομιλίες ανά λεπτό.

 Παραπομπές 

 Εξωτερικοί σύνδεσμοι 


 Εθνικό Μητρώο Διοικητικών Διαδικασιών - Μίτος

Κατηγορία:Κυβερνητικές ψηφιακές πύλες
Κατηγορία:Υπουργείο Ψηφιακής Διακυβέρνησης
Κατηγορία:Ελληνική Κυβέρνηση